Rowers wat stokvel-geld gryp vinnig aangekeer | Netwerk24
Rowers wat stokvel-geld gryp vinnig aangekeer
Deur Cara-Lee Dorfling 14 September 2020 12:03
'n Oplettende lid van die gemeenskap het in Port Elizabeth gehelp om twee mans, wat na bewering 'n groot bedrag stokvelgeld geroof het, vas te trek.
Die twee van 27 en 28 jaar oud is Sondagoggend met die geld in hul besit in die NU-12-gebied in Motherwell vasgetrek.
Die geld is glo minute tevore in 'n huis in Ntsanyana-straat geroof terwyl lede van 'n stokvelklub besig was om die bydraes te tel, het kapt. Gerda Swart, polisiewoordvoerder, gesê.
Twee gewapende mans het glo die motorhuis se deur oopgemaak en na die geldsak gegryp. Die rowers het 'n vrou geskop wat aan die geldsak probeer vasklou het, terwyl nog iemand met 'n pistool geslaan is.
Die rowers het in 'n Toyota Avanza weggejaag.
'n Gemeenskapslid wat die voorval gesien gebeur het, het onmiddellik die polisie gebel en 'n deeglike beskrywing van die motor gegee terwyl hy die rowers op 'n veilige afstand agtervolg het.
Swart sê dit is onduidelik presies van waar die gemeenskapslid die voorval gesien gebeur het, maar hy meen hy het 'n uitstekende beskrywing van die rowers se motor aan die polisie verskaf.
Die polisie die motor kort daarna in NU-12 voorgekeer en die gesteelde geld by die mans gevind.
Die verdagtes sal binnekort in die landdroshof in Motherwell op 'n aanklag van huisroof verskyn.
Die polisie het in reaksie op die rooftog weer 'n versoek gerig aan lede van stokvels om eerder van aanlyn bankgeriewe as kontant gebruik te maak sodat dié voorvalle voorkom kan word.